钦定古今图书集成/方舆汇编/职方典/第1214卷 > 《渔父》前人
## 钦定古今图书集成/方舆汇编/职方典/第1214卷 > 《渔父》前人

屈原既放，游于江潭，行唫泽畔，颜色憔悴，形容枯槁。
渔父见而问之曰：“子非三闾大夫欤？何故至于斯？”屈
原曰：“举世皆浊我独清，众人皆醉我独醒，是以见放。”
渔父曰：“圣人不凝滞于物，而能与世推移。世人皆浊，
何不淈其泥而扬其波？众人皆醉，何不𫗦其糟而歠
其酾？何故深思高举，自令放为？”屈原曰：“吾闻之，新沐
者必弹冠，新浴者必振衣。安能以身之察察，受物之
汶汶者乎？宁赴湘流，葬于江鱼腹中？又安能以皓皓
之白，而蒙世俗之尘埃乎？”渔父莞尔而笑，鼓枻而去。
乃歌曰：“沧浪之水清兮，可以濯我缨；沧浪之水浊兮，
可以濯我足。”遂去，不复与言。